निर्देशक :
मिशेल गोंड्री

कलाकार:
सीथ रोगन, जे चोऊ, केमरुन डिया
ज,
क्रिस्ट्रोफर वॉल्ट्ज



द ग्रीन हॉर्नेट 1930 में लोकप्रिय अमेरिकन रेडियो प्रोग्राम था। 1960 में टेलीविजन पर भी यह दिखाया गया था जिसमें ब्रूस ली भी दिखाई पड़े थे। अमेरिका में मशहूर इस कॉमिक सिरीज पर बनी फिल्म को देखने के पहले कई सवाल मन में थे। भारतीय दर्शकों को यह फिल्म कैसी लगेगी? क्या एक बिना सुपर शक्तियों वाला हीरो वाकई कमाल कर पाएगा? पर फिल्म शुरू होते ही आपको जवाब मिलना शुरू हो जाते हैं। एक्शन और कॉमेडी से भरपूर इस फिल्म ने उम्मीद से अच्छा प्रदर्शन किया है।

फिल्म में सिचुऐशनल कॉमेडी और एक्शन का गजब का तालमेल है। रईस पिता का बिगड़ैल बेटा (सीथ रोगन) एक ऐसा हीरो बनना चाहता है जो वो है ही नहीं। इस काम में उसका साथ देता है उसके पिता का मैकेनिक और कॉफी बनाने वाला एक अनाथ चीनी लड़का केटो (जे चोऊ)। केटो मार्शल आर्ट एक्सपर्ट है, इंवेंटर है और भी बहुत कुछ है। सही मायनों में ग्रीन हार्नेट का साइड किक केटो ही उसे हर मुसीबत से निकालता है।

कहानी है ब्रिट रीड की जो लॉस एंजिल्स स्थित एक बहुत बड़े न्यू‍जपेपर पब्लि‍शर्स का बेटा है। ब्रिट का जिंदगी में कोई लक्ष्य नहीं है। मौज-मस्ती और पार्टियों में ही वह व्यस्त रहता है। एक दिन उसके पिता की रहस्यमय तरीके से मौत हो जाती है। ब्रिट को अब सारा व्यवसाय संभालना है।

केटो से मिल कर ब्रिट खुद को फेमस करने और कुछ अच्छा करने के लिए अपराध से लड़ने का सोचते हैं और कानून की मदद कानून तोड़कर करते हैं। मास्क लगाकर ब्रिट और केटो अपराध का खात्मा करते हुए खौफनाक अपराधी चेडनोवोस्की से दुश्मनी मोल ले लेते है।

इस फिल्म के एक्शन दृश्यों को अच्छी तरह फिल्माया गया है, कार चेस और फाइट सीक्वेंस दर्शनीय बन पड़ी है। केमरून डायज को इस फिल्म में खास करने को कुछ भी नहीं था। हालाँकि सीथ रोगन के प्रशंसक उन्हे रोमांटिक-कॉमेडी के रोल के अलावा एक्शन में देखकर शायद खुश हो, पर सीथ जितनी कुशलता से कॉमेडी करते हैं एक्शन में उतने ही बुरे लगते हैं। ताइवानी पॉप स्टार जे चोऊ ने एक्शन दृश्यों को बखूबी निभाया है।

खलनायक के तौर पर चडनॉस्की के किरदार में क्रिस्टोफर वॉल्टज प्रभावित नहीं कर पाए। 3-डी की बजाए इस फिल्म को 2-डी में देखना ज्यादा ठीक है। फिल्म का प्लस पॉइंट इसकी तेज गति, एक्शन दृश्य और सिचुएशनल कॉमेडी है। माइनस पाइंट्स विलेन और फिल्म की कमजोर एडिटिंग है, कुल मिला कर फिल्म मनोरंजन करती है खासतौर पर अगर आप इसे अँग्रेजी में देखे तो।